आईसीएल इस वर्ष के अंत में ट्वंटी-20 क्रिकेट टूर्नामेंट आयोजित करने जा रहा है और इसमें खेलने वाली छह टीमों में से किसी एक की कमान लारा को सौंपी जाएगी. 

हालाँकि इस टूर्नामेंट को आधिकारिक दर्जा हासिल नहीं है.

38 वर्षीय लारा ने इसी साल मार्च-अप्रैल में वेस्टइंडीज में हुए विश्व कप के बाद सभी तरह के क्रिकेट से संन्यास ले लिया था. 

हालाँकि टेस्ट क्रिकेट में सबसे ज़्यादा रन बनाने वाले इस धुरंधर बल्लेबाज़ ने कुछ ही दिन बाद कहा था कि उन्हें ज़्यादा दिनों तक मैदान से बाहर नहीं रखा जा सकता. 

वापसी की बेताबी

लारा ने कहा, "इंडियन क्रिकेट लीग से जुड़कर मैं बहुत खुश हूँ."

उन्होंने कहा, "मैं भारत के प्रतिभाशाली युवाओं के साथ खेलने के लिए बेताब हूँ. इसके अलावा मुझे पुराने अंतरराष्ट्रीय प्रतिद्वंद्वियों के साथ खेलने का मौका भी मिलेगा."

लारा ने 131 टेस्ट मैचों में लगभग 12000 रन बनाए हैं और 299 वनडे मैचों में दस हज़ार से अधिक रन उनके नाम दर्ज हैं.

भारतीय क्रिकेट कंट्रोल बोर्ड (बीसीसीआई) ने आईसीएल को मान्यता देने से इनकार कर दिया है. 

बोर्ड ने अपने राज्य संघों और घरेलू क्रिकेटरों को भी चेतावनी दी है कि अगर वे आईसीएल से जुड़े तो उनके ख़िलाफ़ कार्रवाई की जा सकती है. 

अंतरराष्ट्रीय क्रिकेट परिषद (आईसीसी) ने भी आईसीएल को मान्यता नहीं दी है.

 \n\nउपरोक्त लेख के लिए मुझे एक अच्छा शीर्षक दें।
लारा क्रिकेट से संन्यास ख़त्म करेंगे